過客有贈達之金者達之作鮒魚乞水急詩謹次韻
作者：王安中
朝代：宋

paragraphs: 李侯茫茫悲欲泣，人生豈能無緩急。
晨炊米盡抱衾裯，富兒操金森壁立。
縱横文字對空虛，肝膈不同如燥濕。
寒鄉眼界太褊迫，名譽纔高憎怨集。
誦書把琖九河懸，雖我亦驚追莫及。
風雷會送横海鱣，躍上禹門過千級。
奈何自比轍中鮒，商歌感慨行人揖。
鮒魚不願决西江，李侯所須惟粟粒。
肯捐一滴活波臣，客真義動修蛇蟄。
得金遣客曾莫留，索我和篇何汲汲。
孤竹之管空桑琴，已矣今人聽不入。